A4-0501/98

Ψήφισμα επί της εκθέσεως της Επιτροπής προς το Συμβούλιο και το Ευρωπαϊκό Κοινοβούλιο με θέμα " Αποτελεσματικότητα και Εγκυρότητα στην Ευρωπαϊκή Τυποποίηση στο πλαίσιο της Νέας Προσέγγισης»(COM(98)0291 - C4-0442/98)

Το Ευρωπαϊκό Κοινοβούλιο,

- έχοντας υπόψη την έκθεση της Επιτροπής (COM(98)0291 - C4-0442/98),

- έχοντας υπόψη το ψήφισμα του Συμβουλίου της 7ης Μαΐου 1985 σχετικά με τη νέα προσέγγιση στον τομέα της τεχνολογικής εναρμόνισης και τυποποίησης ((ΕΕ C 136 της 4.6.1985, σελ. 1)),

- έχοντας υπόψη τη Συμφωνία της Βιέννης του Ιουνίου 1991 σχετικά με την τεχνική συνεργασία μεταξύ ISO (Διεθνής Οργανισμός Τυποποίησης) και CEN (Ευρωπαϊκός Οργανισμός Τυποποίησης) και τη Συμφωνία της Δρέσδης του Σεπτεμβρίου 1996 σχετικά με την ανταλλαγή τεχνικών δεδομένων μεταξύ CENELEC και CEI,

- έχοντας υπόψη την έκθεση της Επιτροπής προς το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή Περιφερειών της 25ης Νοεμβρίου 1997 σχετικά με τον συντονισμό των δραστηριοτήτων υπέρ των μικρομεσαίων επιχειρήσεων και του τομέα χειροτεχνίας (COM(97)0610 - C4-0019/98) και το ψήφισμά του της 5ης Νοεμβρίου 1998 σχετικά με την παραπάνω έκθεση ((Μέρος ΙΙ, σημείο 10 των ΣΠ της ημερομηνίας αυτής)),

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο σχετικά με την ευρεία χρήση της τυποποίησης στην κοινοτική πολιτική (COM(95)0412) καθώς και το σχετικό ψήφισμά του της 19ης Σεπτεμβρίου 1996 ((ΕΕ C 320 της 28.10.1996, σελ. 208)),

- έχοντας υπόψη την ακρόαση που διεξήχθη στην Επιτροπή Οικονομικής, Νομισματικής και Βιομηχανικής Πολιτικής στις 10 Ιουνίου 1996 με εκπροσώπους του CEN, ETSI, AFNOR, TUTB και ANEC καθώς και με δύο επιχειρηματίες,

- παραπέμποντας στην έκθεση της Επιτροπής Οικονομικής, Νομισματικής και Βιομηχανικής Πολιτικής (A4-0501/98),

Α. λαμβάνοντας υπόψη ότι η ευρωπαϊκή τυποποίηση συμβάλλει αναμφισβήτητα στην άρση των κωλυμάτων στον τομέα της ελεύθερης κυκλοφορίας αγαθών και υπηρεσιών και κατά συνέπεια στην ολοκλήρωση της Ευρώπης χωρίς εσωτερικά σύνορα,

Β. λαμβάνοντας υπόψη ότι, παρά το γεγονός ότι η Ευρωπαϊκή Τυποποίηση αποτελεί μέσο τεχνικού συντονισμού, ο ορισμός διαφόρων χαρακτηριστικών ενός προτύπου μπορεί να επηρεασθεί από άλλους και όχι μόνο από «αμιγώς» τεχνικούς παράγοντες,

Γ. λαμβάνοντας υπόψη ότι η οδηγία 83/189/ΕΟΚ από την 1η Ιανουαρίου 1985 προλαμβάνει σε σημαντικό βαθμό τη δημιουργία νέων εμπορικών κωλυμάτων και έχει προωθήσει τη συνεργασία μεταξύ των εθνικών οργανισμών τυποποίησης,

Δ. λαμβάνοντας υπόψη ότι μια αποτελεσματική ευρωπαϊκή τυποποίηση είναι αποφασιστικής σημασίας για τις ανταγωνιστικές δυνατότητες της βιομηχανίας η οποία επιδιώκει να διαθέτει όσο το δυνατόν ταχύτερα ένα σύστημα κανόνων το οποίο να είναι προσαρμοσμένο στο επίπεδο των τεχνικών γνώσεων,

Ε. λαμβάνοντας υπόψη αφενός μεν ότι το καίριο σημείο των δραστηριοτήτων τυποποίησης έχει μετακινηθεί από το εθνικό στο ευρωπαϊκό επίπεδο και ότι αφετέρου δεν μπορεί να υποτιμηθεί η σημασία των διεθνών κανόνων εφόσον ήδη περισσότερο από το ένα τρίτο των κανόνων του Ευρωπαϊκού Οργανισμού Τυποποίησης (LEN) είναι ταυτόσημοι με τους διεθνούς κανόνες και μάλιστα κατά 95% με τους κανόνες της Ευρωπαϊκής Επιτροπής Ηλεκτροτεχνικής Τυποποίησης (CENELEC),

ΣΤ. λαμβάνοντας υπόψη ότι αυτή τη στιγμή κατά μέσον όρο το ένα τέταρτο όλων των κανόνων βρίσκεται στο στάδιο της νέας προσέγγισης και ότι το ποσοστό αυτό κατά τα προσεχή έτη θα αυξηθεί ακόμα περαιτέρω,

Ζ. λαμβάνοντας υπόψη ότι η «πρώτη» γενεά εναρμονισμένων προτύπων πρόκειται συντόμως να αναθεωρηθεί και να προσαρμοσθεί στην τεχνολογική πρόοδο και ότι γι' αυτό το σκοπό θα απαιτηθεί χρηματοοικονομική βοήθεια ούτως ώστε να εξασφαλισθεί αυτός ο εκσυγχρονισμός,

Η. λαμβάνοντας υπόψη ότι η αποτελεσματικότητα και η εγκυρότητα της διαδικασίας τυποποίησης δεν αποτελεί μόνο την ευθύνη των ευρωπαϊκών οργανισμών τυποποίησης αλλά και των εθνικών αρχών, της Ευρωπαϊκής Επιτροπής και των εθνικών οργανισμών τυποποίησης και ότι, κατά συνέπεια, είναι το αποτέλεσμα των κοινών τους προσπαθειών,

Θ. λαμβάνοντας υπόψη ότι είναι δύσκολο να μετρηθεί η αποτελεσματικότητα της διαδικασίας τυποποίησης εφόσον ο «χρόνος» είναι ένας μόνο παράγοντας που πρέπει να ληφθεί υπόψη, ενώ ο άλλος παράγοντας είναι η «ποιότητα», υπό την έννοια ότι πρέπει να συνεκτιμώνται δεόντως τα συμφέροντα όλων των «συντελεστών της οικονομίας», αλλά και του εν γένει κοινού,

Ι. λαμβάνοντας υπόψη ότι η διαδικασία τυποποίησης βασίζεται μεταξύ άλλων στην ανεξαρτησία των ευρωπαϊκών και των εθνικών οργανισμών τυποποίησης και, κατά συνέπεια, στο πλαίσιο εκτέλεσης της αποστολής τους,

ΙΑ. λαμβάνοντας υπόψη ότι πράγματι η διαδικασία τυποποίησης πρέπει να εξισορροπεί μεταξύ εγκυρότητας και αποτελεσματικότητας χωρίς όμως να μπορεί να παραμερισθεί και το ζήτημα του αγοραστικού αποτελέσματος της τυποποίησης,

ΙΒ. λαμβάνοντας υπόψη ότι η τυποποίηση μπορεί να αποτελέσει εύστοχο, γενικά αποδεκτό και εύκολα εφαρμόσιμο συμπλήρωμα της νομοθεσίας και σε μερικές περιπτώσεις, όταν είναι διαθέσιμο ένα κατάλληλο νομικό πλαίσιο, εναλλακτική λύση για δεσμευτικές ρυθμίσεις,

1. χαιρετίζει την έκθεση της Επιτροπής στην οποία διατυπώνονται συγκεκριμένες προτάσεις προκειμένου να βελτιωθεί η αποτελεσματικότητα και εγκυρότητα της διαδικασίας τυποποίησης και ελπίζει ότι αυτή θα αποτελέσει την αφετηρία για μια περαιτέρω εξέλιξη;

2. ταυτίζεται πλήρως με τη φιλοσοφία της «νέας προσέγγισης» η οποία εδράζεται στην συμμετοχή όλων των ενδιαφερομένων κύκλων και στην συναίνεση μεταξύ των ενδιαφερομένων μερών, στοχεύει, ειδικότερα, στην κατάργηση των μη δασμολογικών φραγμών στο εμπόριο, είναι εκούσια, προσανατολισμένη στην αγορά, και δυναμικού χαρακτήρα, και η οποία θα καταστήσει δυνατή μια ελαστική μορφή νομοθεσίας που θα μπορεί να προσαρμοσθεί ταχέως στην τεχνολογική πρόοδο;

3. επισημαίνει, ωστόσο, το γεγονός ότι περισσότεροι πόροι θα πρέπει να τεθούν στη διάθεση των ΜΜΕ, των οργανώσεων καταναλωτών και των περιβαλλοντικών οργανώσεων, τόσο σε εθνικό όσο και σε επίπεδο ΕΕ, ούτως ώστε να τους δώσουν τη δυνατότητα να συμμετάσχουν με ικανοποιητικό τρόπο στη διαδικασία τυποποίησης;

4. διαπιστώνει με ικανοποίηση ότι τα εκούσια πρότυπα έχουν αποδείξει την χρησιμότητά τους μεταξύ άλλων στους τομείς εκείνους οι οποίοι κάνουν χρήση προχωρημένων τεχνολογιών και σε ορισμένες περιπτώσεις αντικαθιστούν τις δεσμευτικές κανονιστικές ρυθμίσεις;

5. καλεί την Επιτροπή όπως εκπονήσει εντός δύο ετών Πράσινη Βίβλο η οποία θα περιλαμβάνει αναλύσεις κόστους-ωφελειών και αξιολογήσεις του ευρωπαϊκού τομέα τυποποίησης καθώς και όπως υποστηρίξει τόσο την εφαρμογή του, όσο και τις δοκιμές επιδόσεων και την εφαρμογή ενός υποδείγματος αρίστης πρακτικής της διαδικασίας τυποποίησης στην Ευρώπη έναντι άλλων περιφερειακών οικονομιών;

6. καλεί περισσότερο συγκεκριμένα την Επιτροπή να προβεί στην ανάθεση μελέτης σχετικά με τον αντίκτυπο των εργασιών τυποποίησης στον οικονομικό τομέα για την εν λόγω Πράσινη Βίβλο;

7. συμφωνεί με την Ευρωπαϊκή Επιτροπή ότι οι πρόοδοι του τομέα τυποποίησης πρέπει να παρακολουθούνται στον αποκαλούμενο «πίνακα βαθμολόγησης» της εσωτερικής αγοράς;

8. ορίζει ότι η συνεργασία μεταξύ των τριών οργανισμών ευρωπαϊκής τυποποίησης -CEN, CENELEC και ETSI- βαδίζει ομαλώς και συνεπώς δεν αντιλαμβάνεται γιατί αυτή τη στιγμή μια συνένωση των τριών οργανισμών τυποποίησης θα μπορούσε να καταστήσει αποτελεσματικότερη τη διαδικασία τυποποίησης εφόσον κάθε οργανισμός έχει δημιουργήσει την δική του εμπειρία, δεν πρόκειται να προκύψει καμία σαφής υπεραξία έναντι του κόστους και των προσπαθειών προσαρμογής και ούτε ασκείται καμία σχετική πίεση από κανένα από τους ευρωπαϊκούς οργανισμούς τυποποίησης;

9. εκφράζεται κατά της χρησιμοποίησης επισήμων ψηφοφοριών σε ένα πρώιμο στάδιο της εργασίας τυποποίησης με στόχο την επιτάχυνση της διαδικασίας εφόσον η ευρωπαϊκή διαδικασία τυποποίησης εδράζεται σε αμοιβαία συμφωνία γεγονός το οποίο με τη σειρά του διασφαλίζει τη συμμετοχή, το ενδιαφέρον και την εμπιστοσύνη όλων των μερών;

10. για το λόγο αυτό πιστεύει ότι όχι μόνο πρέπει να επιζητηθεί η ισορροπία μεταξύ εγκυρότητας και αποτελεσματικότητας αλλά και μεταξύ αποτελεσματικότητας και αγοραστικού αποτελέσματος της εργασίας τυποποίησης καλεί συνεπώς την Επιτροπή και τους εθνικούς και ευρωπαϊκούς οργανισμούς τυποποίησης να μελετήσουν το εν λόγω θέμα περαιτέρω;

11. φρονεί, ωστόσο, ότι οι ίδιοι οι ευρωπαϊκοί οργανισμοί τυποποίησης πρέπει να κρίνουν ποια μέτρα επιβάλλονται προκειμένου να αυξηθεί η αποτελεσματικότητα και, με στόχο την αξιοπιστία, να τηρούνται τα χρονοδιαγράμματα; τονίζει ότι κατά τη διάρκεια όλων των εργασιών τυποποίησης τα ευρωπαϊκά ινστιτούτα προτύπων υπέχουν πλήρη ευθύνη έναντι των συμφερόντων που εκπροσωπούν;

12. αναγνωρίζει τον καίριο ρόλο τον οποίο μπορεί να διαδραματίσουν οι Δημοσίως Διαθέσιμες Προδιαγραφές ως έναυσμα στη διαδικασία τυποποίησης και χαιρετίζει το έργο που έχει έως τώρα επιτελεσθεί σχετικά με τους τύπους διαδικασίας που επιτρέπουν την ανάπτυξη των Δημοσίως Διαθεσίμων Προδιαγραφών σε πλαίσιο διαφάνειας; συνιστά περαιτέρω στους πολυάριθμους δημιουργούς των δημοσίων διαθεσίμων προδιαγραφών να αξιοποιήσουν τις προσφερόμενες πλατφόρμες αυτών, αλλά επισημαίνει ότι δημιουργούν έναν αριθμό πρακτικών προβλημάτων τα οποία θα πρέπει να επιλυθούν προτού τους αναγνωριστεί ανώτερο καθεστώς στο πλαίσιο της νέας προσέγγισης;

13. ορίζει ότι σε ορισμένους τομείς, π.χ. στον τομέα οικοδομών, η αμοιβαία αναγνώριση των εθνικών διαδικασιών για το τεκμήριο συμμόρφωσης προς τα πρότυπα παραμένει νεκρό γράμμα και ότι για το λόγο αυτό οι κατασκευαστές οικοδομικών υλικών είναι πρακτικά αδύνατο να προβαίνουν σε εξαγωγές προς όλα τα κράτη μέλη;

14. φρονεί π.χ. ότι η Ευρωπαϊκή Επιτροπή πρέπει να επιβλέπει λεπτομερώς το βαθμό με τον οποίο οι εθνικές αρχές αναγνωρίζουν μεταξύ τους τις τεχνικές εγκρίσεις ή τα τεκμήρια συμμόρφωσης προς τα πρότυπα και κατά συνέπεια πρέπει να παρουσιάζει προτάσεις οι οποίες να καθιστούν αυστηρότερες τις διαδικασίες που αφορούν περιπτώσεις παράβασης της αρχής της αμοιβαίας αναγνώρισης;

15. χαιρετίζει την πρόθεση της Ευρωπαϊκής Επιτροπής η οποία, σύμφωνα με τη σύσταση της ομάδας SLIM (Απλούστερη Νομοθεσία για την Εσωτερική Αγορά) τροποποίησε την οδηγία για τα δομικά υλικά προκειμένου να δοθεί η δυνατότητα σε κατασκευαστές, ακόμα και όταν ελλείπουν οι εναρμονισμένες τεχνικές εξειδικεύσεις, να ζητούν ένα ειδικό σήμα ΕΕ για να μπορούν να αποδείξουν ότι τα προϊόντα τους καλύπτουν τις σημαντικότερες απαιτήσεις της οδηγίας;

16. αποφαίνεται υπέρ ενός διαβαθμισμένου συστήματος ευρωπαϊκών συμβόλων ομοιομορφίας το οποίο, παράλληλα με το σύμβολο «CE», προβλέπει επίσης εθελούσια ιδιωτικά ή, βάσει του νόμου, σύμβολα ομοιομορφίας, τα οποία παρέχονται από ανεξάρτητους φορείς στο πλαίσιο δειγματοληπτικών ερευνών και, εν συνεχεία, παρακολούθησης της παραγωγής, προκειμένου να ικανοποιηθούν οι προσδοκίες της αγοράς για μια αξιόπιστη σήμανση των προϊόντων;

17. καλεί τους εθνικούς ευρωπαϊκούς και διεθνείς οργανισμούς τυποποίησης να ζητήσουν τη γνώμη όλων των σχετικών ενδιαφερομένων μερών -όπως εργαζομένους, εργοδότες, καταναλωτές και περιβαλλοντικές οργανώσεις- και να δημοσιεύσουν περίληψη των απόψεων των εν λόγω ενδιαφερομένων μερών πιστεύοντας ότι είναι δυνατόν να επιτευχθεί περαιτέρω πρόοδος στον τομέα αυτό. Για το λόγο αυτό υποστηρίζει τη διάσκεψη με όλα τα ενδιαφερόμενα μέρη την οποία έχει συγκαλέσει η Επιτροπή για το Μάρτιο του 1999;

18. χαιρετίζει τις υφιστάμενες συμφωνίες με τις ANEC (καταναλωτές) και με τις TUTB (συνδικαλιστικές οργανώσεις) καθώς και τη νέα συμφωνία του 1995 το οποίο αποβλέπει στη βελτίωση της πολιτικής για την ευαισθητοποίηση και για το λόγο αυτό κάνει έκκληση στο Ευρωπαϊκό Γραφείο Τυποποίησης για τη Χειροτεχνία και τις ΜΜΕ (NORMAPME); πιστεύει όμως ότι και τα ευρωπαϊκά κέντρα πληροφόρησης και τα εμπορικά και βιομηχανικά επιμελητήρια μπορούν να διαδραματίσουν σημαντικό ρόλο και στην διαδικασία συνειδητοποίησης;

19. είναι εν τοιαύτη περιπτώσει πεπεισμένο ότι η συνειδητοποίηση και η συνεργασία των ΜΜΕ στην διαδικασία τυποποίησης είναι κρίσιμης σημασίας και ότι οι μικρομεσαίες επιχειρήσεις πρέπει να εμπλακούν οπωσδήποτε σε εθνικό επίπεδο εφόσον πολλοί επιχειρηματίες θα καταβάλλουν κάποιο κόστος προκειμένου να εφαρμόσουν την ευρωπαϊκή νομοθεσία βάσει της νέας προσέγγισης;

20. υποστηρίζει την Επιτροπή στην έκκλησή της προς τους ευρωπαϊκούς οργανισμούς τυποποίησης όπως διαθέσουν στο Ίντερνετ προς ενημέρωση τις εκθέσεις προόδου σχετικά με επί μέρους τομείς της νέας προσέγγισης και όπως προβλέψουν τη διασύνδεση των πληροφοριών σχετικά με τις οδηγίες, τις εντολές, τους καταλόγους αναφορών των ευρωπαϊκών προτύπων που δημοσιεύονται για τις κατευθυντήριες γραμμές της νέας προσέγγισης, τους καταλόγους των κοινοποιημένων φορέων και τη συναφή ενημέρωση σε εθνικό επίπεδο;

21. συμφωνεί με την γνώμη της Επιτροπής ότι οι οργανισμοί τυποποίησης των κρατών της Κεντρικής και Ανατολικής Ευρώπης πρέπει να εμπλακούν περισσότερο στις εργασίες των ευρωπαϊκών οργανισμών τυποποίησης και ότι τα ενδιαφερόμενα μέρη στις χώρες αυτές πρέπει να μπορούν να υπολογίζουν σε ενίσχυση από την Ευρωπαϊκή Επιτροπή;

22. αποδίδει, επιπλέον, μεγάλη σημασία στην ενημέρωση άλλων χωρών, και ειδικότερα εκείνων των χωρών που έχουν συνάψει συμφωνίες ελευθέρου εμπορίου με την Κοινότητα, και στις οποίες υπάρχει ανάγκη ενημέρωσης όσον αφορά την ευρωπαϊκή τυποποίηση και τα θέματα που συνδέονται με αυτή;

23. τάσσεται υπέρ της μεγαλύτερης διαφάνειας προς τους επιχειρησιακούς κύκλους εκ μέρους της Μονάδας της Επιτροπής η οποία ασχολείται με την έρευνα των διαμαρτυριών τις οποία υποβάλλουν οι επιχειρήσεις λόγω συνεχιζόμενων παραλείψεων σε ορισμένα κράτη μέλη;

24. υποστηρίζει την Επιτροπή στο αίτημά της προς τα CEN, CENELEC και ETSI προκειμένου να καταστεί δυνατή η εκπόνηση ανεξάρτητης αξιολόγησης της χρηματοδότησης της ευρωπαϊκής διαδικασίας τυποποίησης;

25. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.